## L’Observatori de la Indústria valida l’Estratègia de reindustrialització de la Comunitat Valenciana 2024-2028

*** Marián Cano presidix la reunió d’este òrgan consultiu que ha autoritzat el full de ruta de la política industrial perquè l’aprove el Ple del Consell
* S’ha abordat la preocupació dels sectors exportadors valencians per la política comercial d’aranzels dels Estats Units**

La consellera d’Innovació, Indústria, Comerç i Turisme, Marián Cano, ha presidit la reunió de l’Observatori de la Indústria i dels Sectors Econòmics Valencians, en la qual s’ha validat l’Estratègia de reindustrialització de la Comunitat Valenciana 2024-2028.

Este òrgan consultiu de participació i anàlisi de les mesures desenrotllades per la Generalitat en els sectors econòmics i industrials ha autoritzat el full de ruta de la política industrial durant els pròxims anys per a la seua posterior elevació i aprovació definitiva pel Ple del Consell.

Cano ha destacat que esta validació suposa un pas significatiu en la transformació de la indústria de la Comunitat Valenciana, “per a impulsar la seua competitivitat, sostenibilitat, digitalització i internacionalització, mitjançant el reconeixement del seu paper clau com a motor de creixement econòmic i ocupació de qualitat”.

Cal recordar que l’Estratègia de reindustrialització compta amb un pressupost de 2.000 milions d’euros del Consell per als pròxims quatre anys, amb l’objectiu d’impulsar una indústria moderna, competitiva i innovadora i augmentar el seu pes en el PIB al passar del 14,8 % al 20 %.

Juntament amb la Generalitat, en la reunió han sigut presents els principals agents socials i econòmics de la Comunitat Valenciana. Així, ha comptat amb representants de les conselleries d’Hisenda i Economia; Agricultura, Aigua, Ramaderia i Pesca; Medi Ambient, Infraestructures i Territori, a més de la participació de la CEV, CCOO-PV i UGT-PV.

**Mesa aranzels**

En l’observatori s’ha abordat la problemàtica que suposa per a la indústria valenciana i els seus sectors exportadors l’increment dels aranzels imposats pels Estats Units a Europa i a altres països comercials.

En este sentit, Cano ha recordat que la Conselleria d’Indústria ja ha constituït una mesa d’aranzels a on s’estan articulant les consultes de les empreses de la Comunitat Valenciana davant del nou escenari polític i econòmic impulsat pels Estats Units.

Fecha: 14/03/2025